ভিনদেশে রত্নভাণ্ডার! ব্যবসায়ীর সম্পত্তি দেখে অবাক ED-র গোয়েন্দারাও

ওয়েব ডেস্ক: দিল্লির এক ব্যবসায়ী (Delhi Businessman) ও তাঁর পরিবারের বিরুদ্ধে বিদেশে বিপুল পরিমাণ সম্পত্তি গোপন রাখার অভিযোগ উঠেছে। সম্প্রতি এই বিষয়ে তদন্ত চালিয়ে এনফোর্সমেন্ট ডিরেক্টরেট (Enforcement Directorate)। তদন্তে ইডি-র (ED) গোয়েন্দারা মনবিন্দর সিং ও তাঁর স্ত্রী সাগরী সিংহের নামে বিদেশে অন্তত ৮০ কোটি টাকার সম্পত্তি থাকার প্রমাণ পেয়েছেন। এর মধ্যে রয়েছে থাইল্যান্ডের একটি বিলাসবহুল ভিলা ও একটি হেলিকপ্টার।

গত শুক্রবার ও শনিবার দিল্লি এবং হিমাচল প্রদেশ মিলিয়ে মোট ছ’টি জায়গায় একযোগে তল্লাশি চালায় ইডি। ওই অভিযানে নগদ ৫০ লক্ষ টাকা, ১৪,৭০০ মার্কিন ডলার এবং বেশ কিছু পুরনো ৫০০ টাকার নোট উদ্ধার হয়। পাশাপাশি বাজেয়াপ্ত করা হয় তিনটি লকার, ব্যাঙ্ক পাসবই এবং একাধিক গুরুত্বপূর্ণ নথি। এসব পাওয়ার পরই বিপুল সম্পত্তির সূত্র খুঁজে পায় ইডি। তারপরেই গভীরে গিয়ে শুরু হয় তদন্ত এবং সন্ধান মেয়ে গুপ্তধনের।

আরও পড়ুন: নাবালিকাকে গণধর্ষণের অভিযোগে ঝাড়খণ্ডে গ্রেফতার চার অভিযুক্ত!

ইডি সূত্রে জানা গিয়েছে, মনবিন্দর সিং দম্পতি একাধিক বেনামি সংস্থার মাধ্যমে বিদেশে সম্পত্তি বৃদ্ধি করছিলেন। সিঙ্গাপুর ও দুবাইয়েও তাঁরা সংস্থা খুলেছেন বলে অভিযোগ। দুবাইয়ের এক সংস্থার নামেই কেনা হয়েছিল সাত কোটি টাকার হেলিকপ্টার। শুধু তাই নয়, ২০২৫ সালের মার্চের মধ্যে মনবিন্দর সিং দুবাইয়ে প্রায় ৩৮ কোটি টাকার সম্পত্তি তৈরি করেছিলেন। থাইল্যান্ডে পাওয়া বিলাসবহুল ভিলার মূল্য প্রায় ১৬ কোটি টাকা বলে অনুমান।

তদন্তকারীদের সন্দেহ, হাওয়ালার মাধ্যমেই বিদেশে এই অর্থ পাচার করা হয়েছিল। গোটা ঘটনার সঙ্গে জড়িত একাধিক সহযোগীর নামও উঠে আসছে ইডি-র হাতে। বাজেয়াপ্ত নথি খতিয়ে দেখে তদন্তকারীরা এখন বৃহত্তর অর্থপাচার চক্রের সন্ধানে নেমেছেন।